Preke 2017 | Preke: Seisoen van Menswaardigheid
Matteus 25:31-46 – Ses en Twintigste Sondag in Koninkrykstyd – Sondag van Christus die Koning – 26 November 2017
Posted on November 20, 2017 November 20, 2017 by adele lombaard
Hierdie kan ‘n lekker teksgedeelte wees om op te voer. Jy kan ook die heerlike storie van Vader Panov deur Tolstoy vertel. Panov bid dat hy graag die Here wil ontmoet. Deur die dag ontvang hy allerhande mense. Wanneer hy dan in die aand wonder waar die Here was, word hy herinner dat die Here daar was in die mense wat Panov gehelp het. Die preekriglyn begin met die die verhaal van Patricia Miller wie se hart in vyf jaar tussen die nood van ongevalle totaal afgestomp het. Totdat die Here haar oë oopgemaak het deur die ma van ‘n jong vrou wat ‘n oordosis dwelms geneem het. Dit is ook waartoe ons teks ons nooi, om in liefde uit te reik na dié wat ons nodig het. Hopelik laat hierdie gelykenis ons met nuwe oë en erns kyk na die eenvoudige dade van liefde aan ons medemens in nood. Wie weet, daardeur bevind jy jouself heel moontlik in koninklike geselskap.
1 Tessalonisense 5:1-11 – Vyf en Twintigste Sondag in Koninkrykstyd – 19 November 2017
Posted on November 13, 2017 November 13, 2017 by adele lombaard
Wanneer ‘n mens na ‘n groot gebeurtenis toe gaan, soos ‘n troue of ‘n rugbywedstryd, trek jy die regte klere aan. Die ingeslote foto’s van kinders het elkeen vir ‘n spesifieke gebeurtenis gereed gemaak. Kan jy raai vir watter gebeurtenis elkeen is? Ons teks praat daarvan dat ons Jesus as jou klere aantrek! Gesels met die kinders oor wat dit prakties beteken. Die preekriglyn begin by al die voorspellings van wanneer die aarde sal vergaan. 23 September 2017 was die jongste datum waarop die aarde definitief sou vergaan, volgens Meade. Maar, die aarde het toe nie op 23 September 2017 vergaan nie. Dié voorspellings is jammer, want dit maak mense onverskillig oor Jesus se boodskap: die dag van die Here kom onverwags, soos ‘n dief in die nag. Daarom roep Paulus ons op om mekaar te bemoedig en versterk met die oog op daardie dag. Ons word aangemoedig om ‘n stil en heilige lewe te lei, gevul met hoop, gebed en vreugde.
1 Tessalonisense 4:13-18 – Vier en Twintigste Sondag in Koninkrykstyd – 12 November 2017
Posted on November 6, 2017 November 6, 2017 by adele lombaard
Kinders is nie bang om oor die dood te praat nie. Hulle dink nog nie aan hul eie dood nie, maar het dikwels al ‘n geliefde verloor. Hierdie is ‘n goeie geleentheid om met hulle daaroor te gesels. Jy kan ook ‘n verkorte weergawe van die pragtige Ida, Always deur Caron Levis wys. Skakels na die video ingesluit. ‘n Ander opsie is om te reflekteer oor hoe ons hartseer/rou hanteer deur die storie van Tess’s Tree te vertel. Skakel ook ingesluit. Die preekriglyn begin met die boek van Kurt Vonnegut, Cat’s Cradle, na aanleiding van die atoombom wat aan die einde van WO II op Hirosjima gegooi is. In die boek verken hy die groeiende tegnologiese vermoë van die mens, en bring dit in verband met die mens se algemene dwaasheid en kortsigtigheid. Die hoofkarakter van Cat’s Cradle, John, beplan ‘n boek oor die dag dat die wêreld eindig. Terwyl hy besig is met sy navorsing kom John op ‘n hoofstuk in ‘n boek af met die titel: “What Can a Thoughtful Man Hope for Mankind on Earth, Given the Experience of the Past Million Years?” Dit neem John nie lank om die hoofstuk te lees nie, want dit bestaan uit net een woord: “Nothing”, gevolg deur ‘n punt. Vonnegut se boek beskryf die gevoel wat baie mense vandag het: daar is geen hoop op die langtermyn nie. Dit is in dié situasie wat die boodskap van 1 Tessalonisense 1:3 hoop bring. Paulus wys hoe die drie deugde van geloof, liefde en hoop saamwerk. Op verskillende maniere raak hy hierdie tema in die 1 Tessalonisense-brief aan. In ons teks is hy spesifiek besig met die derde deug: hoop. Die hoop waarvan hy praat, het betrekking op Jesus Christus wat die aarde nuut maak. Dit wat God aan Christus se liggaam in die graf gedoen het (om dit op te wek tot lewe), is wat God in Christus met die res van die skepping gaan doen. Hierdie hoop hou deug lewend. Uit die hoop word die daaglikse geloof en liefde gebore. Hoop het dus vir gelowiges alles te doen met die toekomende lewe, maar ook met hierdie lewe.
1 Tessalonisense 2:9-13 – Drie en Twintigste Sondag in Koninkrykstyd – 5 November 2017
Posted on October 30, 2017 by adele lombaard
Paulus skrywe dat hulle opgetree het soos ’n pa teenoor sy kinders. Met Familietyd kan jy die verskillende ingeslote foto’s gebruik om pa’s se optrede te beskrywe en dan oor ons eie optrede teenoor mekaar met die kinders te gesels. Die teksindeling werk met 2:1-13 as ‘n eenheid. Aangesien hierdie die eerste van ‘n reeks preke uit 2 Tessalonisense is, word in hierdie preek van heelwat inleidende stof gebruik gemaak. Paulus het eers laat in sy bediening begin om briewe te skrywe.
Hierdie eerste brief kom ongeveer 16 jaar nadat hy die dramatiese bekering op die pad na Damaskus beleef het. In hierdie brief wys hy na Christus, weg van homself, en praat hy oor die vorming van die gelowiges om Christus na te volg tot eer van God die Vader. Paulus se bediening herinner aan die wyse waarop Johannes die Doper uitgebeeld word op die Isenheim altaar, na die skildery van Matthias Grünewald. Terwyl Christus aan die kruis ly, staan Johannes die Doper aan sy linkerkant, met ‘n lam aan sy voete. Die lam is ‘n uitbeelding van Christus se offer, terwyl Johannes se wysvinger buite verhouding groot uitgebeeld word. In Latyn staan die beroemde woorde van Johannes die Doper geskryf: “illum oportet crescere me autem minui” – “Hy moet meer word en ek minder.” Dit is wie Paulus in sy bediening wou wees: iemand wat na Christus wys, en in Jesus se Naam dissipels maak, opbou in die geloof en bind tot ‘n gemeente van die Here.
Matteus 22:34-46 – Een en Twintigste Sondag in Koninkrykstyd – Hervormingsondag 29 Oktober 2017
Posted on October 23, 2017 October 23, 2017 by adele lombaard
As julle dit nog nie het nie, skaf Bybel-Media se Saamkleurpret oor die Sola’s aan. In kleiner gemeentes kan jy die prente groot druk en op ‘n tafel (of die vloer!) voor in die kerk sit, sodat kinders tydens die diens kan sit en inkleur. Daar is ook lekker stories oor reformatore, wat jy hier kan vertel. Ons het in 2012 en in 2015 voorgestel dat jy die verhaal van Luther vertel mbv akteurs. As jy dit nog nie gedoen het nie, is vanjaar natuurlik die perfekte geleentheid! Of gebruik die prettige video wat Luther se verhaal vertel, of die meer besadigde weergawe. Alle skakels ingesluit. In ons teksgedeelte word twee vrae gevra: Die eerste vraag word (36) deur ‘n wetgeleerde aan Jesus gestel, terwyl Jesus die tweede vraag aan die Fariseërs stel (42).
Die vrae skep die raamwerk vir oordenking en fokus op Hervormingsondag: “‘Meneer,’ vra hy, ‘wat is die groot gebod in die wet?'” en: “Wat dink julle van die Christus? Wie se seun is Hy?” Ons teks verbind die identiteit van Jesus as Here, ware God en Mens, die Een wat liefde volledig beliggaam, en die wese van die onderwysing van God op ‘n merkwaardige manier aan mekaar. Luther het ontdek dat hierdie Jesus die liefde en genade van God aan mense bedien. Hy beliggaam die genade van God, wat ons ontvang deur die leë hande van geloof uit te steek en dit te omhels. Dat ons ons hande uitsteek, is alleen maar die genade van God. Hierdie genade verander ons lewens totaal. Ons word ook die draers van God se aktiewe liefde na ander. Soos die Skrif ons leer. Ons doen dit alles alleen tot verheerliking van God.
Matteus 22:15-22 – Twintigste Sondag in Koninkrykstyd – 22 Oktober 2017
Posted on October 18, 2017 October 18, 2017 by adele lombaard
Die kern van die fokusteks is opgesluit in die verse oor die muntstuk. Vertel daarom iets van die ontwikkeling van betaalmiddels en hoe dit in die NT gewerk het aan die hand van die ingeslote inligting. Ons teksgedeelte speel af in Jesus se laaste week voor sy teregstelling en dood aan die kruis. Die preekriglyn vertel iets meer van wat alles in daardie Heilige Week gebeur het sowel as die vier twisgesprekke met die Jode. Jesus se wysheid snoer egter die monde. Daarmee word Jesus se identiteit as leermeester op ironiese wyse deur die Fariseërs bevestig. Jesus is inderdaad die laaste woord van waarheid. Die kerngedagte van hierdie Skrifgedeelte onderstreep die boodskap van getrouheid aan jou Leermeester.
Filippense 4:1-9 – Negentiende Sondag in Koninkrykstyd – 15 Oktober 2017
Posted on October 10, 2017 October 10, 2017 by adele lombaard
Sluit aan by vers 8 en 9 en vertel die storie van die oulike seuntjie Buddy wat heel dag TV gekyk en saam met ‘n slegte groep seuns uitgehang het en die effek wat dit op hom gehad het (Cross, L. Story Sermons for Children). Daar is ook ’n inkleurprent. Die preekriglyn sluit aan by die goeie verhouding tussen Paulus en die gemeente van Filippi. Teen hierdie agtergrond skroom Paulus ook nie om persone in die gemeente wat in onderlinge konflik verkeer het, aan te spreek nie. Hoewel die verwysing na die spanning slegs kortliks aangeraak word, kan ons nogal baie hieruit leer oor die hantering van konflik in die gemeente van die Here. Vir almal wat konflik moet hanteer (en dit is ons almal), help dit nogal om op te let wat Paulus nié sê nie, en wat hy wél sê. Wanneer ons na hierdie verhale luister, verstaan jy waarom die groot teoloog, Lesslie Newbigin, gesê het die primêre uitlegger van die evangelie is die praktiese lewe van die gemeente van Christus. Die lewe van die gemeente is die boek wat die wêreld lees, en op grond waarvan hulle besluit of dit die moeite werd is om Jesus Christus te volg. Laat ons daarom Paulus se daadwerklike optrede raaksien. Hy neem praktiese stappe om konflik met wysheid, deug en vreugde te vervang. Ons moet hom daarin navolg. Om Christus ontwil.
Filippense 3:4b-14 – Agtiende Sondag in Koninkrykstyd – 8 Oktober 2017
Posted on October 3, 2017 October 3, 2017 by adele lombaard
In vers 7 en 8 vertel Paulus dat hy goed nou in ’n nuwe lig evalueer/ ander waarde aan goed begin heg. Ek dink elke kind weet wat dit beteken. By ’n kersboom gebeur dit baie – een geskenk wat jy dalk aan die begin kry en jou baie bly gemaak het, wat oorskadu word deur ’n latere geskenk wat baie groter is en presies is waaroor jy al so lank droom. Dan is die eerste geskenk eintlik vir jou waardeloos of dan ten minste van baie minder waarde. Om vir kinders ’n ervaring daarvan te gee, doen die ingeslote aktiwiteit. Die preekriglyn begin met die vraag na wat jy soek in die lewe? Wat is vir jou belangrik, bo alle ander dinge? Jy kan aansluit by die Duitse kortverhaal met die titel: “Der reichste Mann des Dorfes”, in Afrikaans vertaal: “die rykste man in die dorp”. Dit gaan oor ‘n besondere ryk en selfgenoegsame man, verreweg die rykste man in die dorp wat tot diep insig hieroor kom. In ‘n sin is dit ook wat Paulus vanuit die gevangenis vir die gemeente in Filippi probeer sê: “Al wat ek wens, is om Christus te ken …”
Filippense 2:1-13 – Sewentiende Sondag in Koninkrykstyd – 1 Oktober 2017
Posted on September 26, 2017 by adele lombaard
Wat van ‘n Kersverhaal? Die skattige “Unexpected Christmas” herinner ons op ‘n humoristiese manier hoe onverwags Christus se selfontlediging is. Dit sluit wonderlik aan by die konsepte van vandag se Skrifgedeelte. Nog ‘n manier om selfontlediging te verduidelik, is die storie van “Charlotte’s Web”. Skakels na die boek en ‘n gedeelte van die fliek ingesluit. Paulus se brief aan die Filippense is ‘n liefdesbrief. Dit is gerig aan die een gemeente onder almal met wie hy verreweg die beste band gehad het. Hy noem die gelowiges in Filippi adelphoi, die voorkeur manier waarop die broers en susters in die familie van God aangespreek is. Dit is ‘n woord wat beide geslagte ingesluit het. Die gemeente is deur God aan Christus vasgebind, ‘n band deur die Heilige Gees gesmee.
In Christus is die gemeente ook aan mekaar vasgebind. Eenheid en navolging is ten nouste aan mekaar gebind. Ons is een in Christus, en ons volg Christus as liefdesgemeenskap na. Paulus roep die gemeente op om “eensgesind te wees: een in liefde, een van hart, en een in strewe”. Dit alles word gemotiveer in alles wat God vir ons gedoen het. Die evangelie bestaan uit die selfprysgawe van God in Christus, ter wille van ons. Hierdie daad van God vorm ons identiteit: ons is mense wat deur die hoë God gedien is en word. Dit spel ook ons roeping uit. Daarom volg ons God na in Jesus Christus. Ons is ligdraers wat die goeie doen wat God vir ons voorberei het.
Eksodus 14:19-31 – Vyftiende Sondag in Koninkrykstyd – 17 September 2017
Posted on September 13, 2017 by adele lombaard
As jy lekker dramaties kan vertel, gee ons ‘n paar hulpmiddels om die verhaal te vertel. Die preekriglyn sluit aan by ‘n gesprek in die kerkgebou van Kareedouw, een van die pragtige dorpe in die skilderagtige Langkloof. Terwyl die gesprek oor die wil van die Here vir die omgewing gaan, merk iemand op dat ons oor die bewaring van water, berg, boom en omgewing moet praat. Die Bybel gaan ons hierin voor, sê hy. Sedertdien het ons land deur die meule van ‘n wydverspreide droogte gegaan. Net ‘n entjie van Kareedouw was plekke soos Knysna en Plettenbergbaai die slagoffer van ongekende brande wat verstommende skade aangerig het. Vandag lag ons ouderling-vriend verleë oor sy vroeëre opmerking. Hy weet eintlik al die jare van beter, sê hy.
Die Bybel vertel hoe God mense deur vuur en water heen dra, deur vloed en droogte beskerm. Hy weet ook dat die aarde en al die elemente daarvan kosbaar is, en beskerm moet word. Mens moet sekerlik by die landbouvereniging oor hierdie sake praat. Maar jy moet veral in die kerk daarvan praat. God gaan ons hierin voor. Soos in hierdie bekende verhaal van Moses en die Rietsee met die Troue God. Dink saam oor wat hierdie geskiedenis vir ons beteken aan die hand van drie elemente wat in die verhaal opgesluit lê: waarskuwing, troos en herinnering. En sing Franciskus van Assissi se bekende liede om jou daarmee te help: Laudato si, mi signore, per sor aqua (Alle lof aan U, my Heer, deur Suster Water), laquale e multo utile et humile et pretiosa et casta (so nuttig, nederig, kosbaar en suiwer).